На основу члана 38. Закона о удружењима („Службени гласник РС”, број 51/09 и 99/11 – др. закони), члана 5. Уредбе о средствима за подстицање програма или недостајућег дела средстава за финансирање програма од јавног интереса која реализују удружења (''Службени гласник РС'' бр.8/2012, 94/2013 и 93/2015), Правилника о начину, поступку и критеријумима за доделу средстава из буџета Општине Владичин Хан за избор активности и програма/пројеката од јавног интереса која реализују удружења на територији Општине Владичин Хан (,,Службени гласник Града Врања“ број 12/14), Одлуке Скупштине Општине Владичин Хан о Буџету Општине Владичин Хан за 2018. годину број 06-217/2/17-IV/04 од 17.12.2017. године, и Решења Председника Општине Владичин Хан број 013-52/2017-II од 21.12.2017.године, Комисија за спровођење јавног конкурса за избор програма/пројекта у области подршке особама са инвалидитетом чија ће се реализација суфинансирати средствима Општине Владичин Хан у буџетској 2018.години расписује:

**КОНКУРС**

**ЗА ДОДЕЛУ СРЕДСТАВА ЗА РЕАЛИЗАЦИЈУ ПРОЈЕКАТА**

**ПОДРШКЕ ОСОБА СА ИНВАЛИДИТЕТОМ**

**ПРЕДМЕТ ЈАВНОГ ПОЗИВА**

 Предмет Конкурса је додела средстава из Буџета Општине Владичин Хан за 2018.годину за реализацију програма/пројеката које реализују удружења са територије Општине Владичин Хан у области **заштита лица са инвалидитетом** крозфинансирање или учешће у финансирању пројектних активности које имају за циљ:

 - унапређење система социјалне заштите на територији Општине Владичин Хан

кроз успостављање нових и развој и унапређење постојећих услуга социјалне заштите;

 - заштиту права најугроженијих категорија становништва;

- унапређивање положаја особа са инвалидитетом до њиховог пуног учешћа у друштву кроз уклањање препрека са којима се сусрећу у различитим областима друштвеног живота;

- укључивање особа са инвалидитетом у живот заједнице;

- унапређење равноправности особа са инвалидитетом;

 **Предлог активности прихватљивих за финансирање (листа не мора бити коначна):**

1. Организовање едукативних, културно-образовних и спортских активности и манифестација, које доприносе психо-физичком развоју деце са интелектуалним сметњама и инвалидитетом, побољшању квалитета њиховог одрастања и социјализације;
2. Унапређење материјалних и техничких услова рада удружења која се баве заштитом и унапређивањем положаја особа са инвалидитетом и деце са сметњама у развоју;
3. Хуманитарне, културно-образовне и едукативне активности у циљу заштите, подршке и пружања помоћи особама са инвалидитетом и деци са сметњама у развоју;

 Програми/пројекти се морају реализовати на територији Општине Владичин Хан.

**ПРАВО УЧЕШЋА НА ЈАВНОМ ПОЗИВУ**

**Општи критеријуми за учешће**

На конкурсу може да учествује удружење:

 - које је регистровано у складу са Законом о удружењима („Службени гласник РС”, бр. 51/09 и 99/11 – други закони);

 - чије је регистровано седиште на територији општине Владичин Хан;

 - које је директно одговорно за припрему и реализацију пројекта;

* удружење којем је статутом одређено остваривање циљева у областима за које је Конкурс расписан;
* које је поднело годишњи извештај за претходну буџетску годину у складу са уговором о реализовању програма/пројекта, уколико је било носилац програма/ пројекта претходне године, и ако су остварени очекивани резултати реализације програма/пројекта,
* које је поднело годишњи финансијски извештај Агенцији за привредне регистре;

- које није у поступку ликвидације, стечајном поступку или под привременом забраном обављања делатности;

 Право на коришћење средстава из општинског буџета се изузетно може одобрити и удружењу чије седиште није на територији Општине Владичин Хан, уколико је програм удружења од изузетног јавног интереса и реализује се у већој мери на територији Општине Владичин Хан.

**ИЗНОС СРЕДСТАВА ПРЕДВИЂЕНИХ ЗА ДОДЕЛУ ПО КОНКУРСУ**

 Средства за овај Конкурс у укупном износу од **1.500.000,00** динара обезбеђена су Одлуком о Буџету Општине Владичин Хан за 2018. годину, програм 11 – Социјална и дечија заштита; Програмска активност 0901-0008 Подршка особама са инвалидитетом; економска класификација 481 – Дотације невладиним организацијама

 У зависности од квалитета предлога пројеката Комисија ће одредити број пројеката који ће бити подржани и висину средстава којима ће се одређени пројекат финанасирати из буџета Општине Владичин Хан. Уколико се износ одобрених средстава разликује од тражених средстава за финансирање пројекта, Комисија ће накнадно затражити од подносиоца пројекта да се буџет предлога пројекта усагласи са одобреним средствима за финансирање.

**Активности и трошкови које Општина Владичин Хан неће финансирати:**

1. Представнике удружења за учешће на конференцијама, путовањима, финансирање студија и за сличне активности;
2. Програме чије су програмске активности награде и спонзорства појединцима и другим организацијама;
3. Иницијативе које доносе профит подносиоцима предлога пројеката/програма;
4. Политичке и страначке организације, верске организације, групе и секте и њихове активности;
5. Активности које заговарају нетолерантност и насиље;
6. Активности које се односе на проповедање или заговарање одређене религије;
7. Пројекти који се не баве изричито наведеним темама.
8. Пројекти намењени покривању постојећих дугова и губитака остварених током спровођења текућих активности;
9. Активности за које би било примереније да се финансирају из других извора финансирања;
10. Трошкови путовања, угоститељских и/или конференцијских услуга који немају основа у образложењу предложеног пројекта;
11. Пројекти који се усресређују на истраживања или промотивне активности без конкретних исхода;
12. Набавка хардвера и софтвера већег обима која нема стварног основа у образложењу пројекта;
13. Ставке буџета, укључујући канцеларијске трошкове, накнаде или плате, које се већ финансирају из других извора (других пројеката, других организација – јавних или невладиних, итд.);
14. Сви трошкови настали пре почетка пројекта или након његовог окончања;

**Начин писања пројекта**

Предлог пројекта доставља се написан на рачунару и на прописаним обрасцима који чине обавезну документацију, на српском језику, ћириличким писмом. Предлози пројеката писани руком или писаћом машином, као и они ван прописаних образаца, неће се узети у разматрање.

**ТРАЈАЊЕ ПРОЈЕКТА РОК И РЕАЛИЗАЦИЈЕ ПРОГРАМА**

Средства се додељују за пројекте који ће се реализовати најкасније до **31.децембра 2018. године.**

**ДОКУМЕНТАЦИЈА КОЈА СЕ ПОДНОСИ НА КОНКУРС**

Предлагач пројекта обавезан је да достави следећу документацију:

**Обавезна документација** (приложена уз овај позив)

1. Попуњен образац Пријаве на Конкурс (Анекс 1)

2. Попуњен образац за писање предлога пројекта (Анекс 2);

3. Попуњен образац Буџета пројекта (Анекс 3);

4. Попуњен образац Наративног буџета пројекта (Анекс 4);

5.Потписану и оверену изјаву овлашћеног лица да ће средства користити по приложеном програму/пројекту (Анекс 5);

6. оверену фотокопију извода из статута удружења – подносиоца пријаве у коме је наведено да се циљеви удружења остварују у области за коју је конкурс расписан;

7. извештај о финансијско-материјалном пословању за претходну годину – доказ о поднетом/објављеном исправном финансијском извештају за 2016. годину код Агенције за привредне регистре;

8. Предлог пројекта (Анекси 1-4) у електронској форми (ЦД)

 У складу са чланом 5. Уредбе о средствима за подстицање програма или недостајућег дела средстава за финансирање програма од јавног интереса која реализују удружења (''Службени гласник РС'' бр.8/2012, 94/2013 и 93/2015), Конкурсна Комисија ће по службеној дужности утврдити да ли је подносилац пријаве уписан у регистар Агенције за привредне регистре.

**Додатна документација:**

- Доказ о суфинансирању од партнерске или донаторске организације, ако се пројекат тако реализује;

- Потписане и оверене протоколе о сарадњи са свим наведеним партнерима на пројекту ако се пројекат тако реализује;

Поред горе наведене додатне документације подносилац пријаве може доставити и друга документа које сматра потребним и одговарајућим за предложени пројекат (на пример: писма препоруке, сагласности, писма подршке ако постоје и др).

 Целокупна документација се доставља у једном одштампаном и овереном примерку (печат и потпис одговорног лица), предаје се лично у затвореној коверти са назнаком **"Пријава на Конкурс за доделу средстава за реализацију пројеката из области *заштита лица са инвалидитетом* који се финансирају или суфинансирају средствима буџета Општине Владичин Хан за 2018.годину - не отварати"** на писарници Општинске управе Владичин Хан, улица Светосавска бр.1. Заједно са штампаном и овереном документацијом неопходно је доставити и електронску верзију предлога пројекта на компакт диску.

Рок за доставу пријава је  **12. јануар 2018. године**

 Комисија неће разматрати: неблаговремене, пријаве са непотпуном документацијом; пријаве које нису поднете на одговарајућим обрасцима и пријаве које садрже друге недостатке због којих није могуће утврдити стварну садржину пријаве или пријаве које није могуће вредновати према задатим критеријумима; пријаве подносилаца који немају права учешћа на конкурсу; пријаве које нису поднете од стране овлашћених лица и пријаве које садрже пројекте и програме који нису у складу са наменом средстава утврђених овим Конкурсом, неће бити разматране. Конкурсна документација се не враћа.

**МЕРИЛА ЗА ВРЕДНОВАЊЕ**

**Критеријуми за оцену пројеката**

Избор програма и пројеката који ће се финансирати средствимa Буџета Општине Владичин Хан врши се применом следећих критеријума:

1. Релевантност, колико описани програм и пројекат одговара остваривању циљева постављених у конкурсном поступку;
2. могућност даљег развијања и одрживост програма и пројекта;
3. мера до које се досеже до циљних група којој су програм и пројекат намењени;
4. мера у којој капацитет организације одговара остваривању циљева Конкурса;
5. оправданост буџета пројекта и рационалност трошкова
6. да је од интереса за Општину Владичин Хан или да је од ширег регионалног значаја;
7. да има високу сразмеру између учинка и коштања програма/пројекта;
8. предложена методологија;

**Приоритет за доделу средстава имаће удружења која:**

1. - располажу одговарајућим капацитетима;
2. - да поседујеискуство у спровођењу пројеката везаних за области за које је
3. Конкурс расписан;
4. - своје програме раде и усмеравају ка већем броју корисника;
5. - могу да обезбеде резултате у односу на предложене трошкове;
6. - имају успешност у реализацији претходних програма/пројеката;
7. - своје програме усклађују са документима усвојеним на локалном нивоу;
8. - раде на постизању друштвене солидарности, самопомоћи, помоћи лицима у
9. специфичним животним ситуацијама.

-да програми за које конкуришу представљају иновације или унапређење постојећих активности у области заштите особа са инвалидитетом.

- покривеност више друштвених група;

**Све пројектне активности морају бити завршене најкасније до 31.12.2018.године.**

**ОДЛУЧИВАЊЕ О ДОДЕЛИ СРЕДСТАВА**

1. Листа вредновања и рангирања пријављених пројеката, коју предлаже Комисија а утврђује Општинско веће, биће објављена на званичној интернет страници Oпштине Владичин Хан у року од **8 дана** од дана истека рока за подношење пријава.

2. Учесници конкурса имају право увида у поднете пријаве и приложену документацију, као и **право приговора у року од пет дана** од дана објављивања Листе. Одлуку о приговору Комисија доноси у року од **5 дана** од дана пријема приговора.

3. Коначну одлуку о избору пројеката којима се из буџета општине Владичин Хан додељују средства по овом јавном позиву, донеће Општинско веће општине Владичин Хан по истеку рока за приговор у року не дужем од 8 дана. Одлука ће бити објављена на званичној интернет страници Oпштине Владичин Хан.

4. Општина Владичин Хан као давалац средстава задржава право да од подносиоца пријава по потреби затражи додатну документацију и информације.

 Свака организација подносилац предлога пројекта може да поднесе само један предлог пројекта.

 Конкурсна документација се може преузети са званичне интернет странице Општине Владичин Хан (www.vladicinhan.org.rs).

**Владичин Хан Председник Комисије**

**Датум: 28.12.2017. године**

 **\_\_\_\_\_\_\_\_\_\_\_\_\_\_\_\_\_\_\_\_\_ Слађан Ђорђевић**